 

**בבית הדין הצבאי לערעורים**

בפני:

**אלופה אורלי מרקמן** - שופטת

בעניין:

**ח/XXXXXX טור' א' ח' –** המבקשת (ע"י ב"כ, עו"ד אליהו ארביב)

**נ ג ד**

**התובע הצבאי הראשי –** המשיב (ע"י ב"כ, סרן עמית בן שלום)

בקשה להורות על שחרורה של המבקשת ממאסר. הבקשה נדחתה ללא דיון לגופה.

**ה ח ל ט ה**

1. המבקשת, טור' א' ח', הורשעה על-פי הודאתה בעבירה של היעדר מן השירות שלא ברשות, לפי סעיף 94 לחוק השיפוט הצבאי, תשט"ו-1955, בגין היעדרותה מיחידתה בחיל האוויר, החל מיום 30 בינואר 2022 ועד למועד התייצבותה, ביום 11 בנובמבר 2024.
2. בית הדין המחוזי השית על המבקשת עשרה חודשי מאסר בפועל, בניכוי ימי מעצרה (החל מיום 12 בנובמבר 2024). בהמשך, התקבל ערעורה על חומרת העונש ועונש המאסר בפועל הועמד על שבעה חודשים (ע"פ 16894-03-25).
3. כעת, לפניי בקשה להורות למפקד בסיס הכליאה לשחרר את המבקשת ממאסר לאלתר, בחלוף תקופת המאסר בניכוי שליש (1 באפריל 2025).
4. בהמשך לבקשה, בעקבות החלטתי, הבהיר מפקד הכלא כי הבקשה לניכוי שליש ממאסרה מצויה בבחינת הגורם המוסמך, רמ"ט אכ"א וכי טרם התקבלה בה החלטה. כמו כן, נטען על-ידי מפקד הכלא ואף על ידי נציגי התביעה הצבאית, כי ההגנה לא הצביעה על מקור חוקי לסמכות של בתי הדין הצבאיים לדון בעתירות אסירות.
5. החלטה בעניין, הועברה אפוא גם אל רמ"ט אכ"א, אשר התבקש לעדכן בדבר מועד שחרורה הצפוי של המבקשת מהכלא. ככל הידוע, טרם התקבלה החלטתו של רמ"ט אכ"א.

**דיון והכרעה**

1. הלכה פסוקה היא כי זכות הגישה לערכאות היא "יסוד מוסד בשיטתנו המשפטית" (רע"א 5027/09 **פלונית נ' משרד המשפטים**, פסקה כ"ד (2.6.2010)). אלא, שבשונה מן הדין החל על אסירים בשב"ס, הדין הקיים אינו מסדיר את אפשרותם של אסירים בכלא צבאי להביא החלטות מנהליות, הנוגעות לכליאתם **לביקורת שיפוטית**. בית המשפט העליון (בג"ץ 7842/23 **גוזלן נ' מפקד מתקן הכליאה הצבאי נווה צדק** (1.11.2023)) כבר העיר כי על פניו, **אין הצדקה לפער המשמעותי** הנוצר כך בין כלואים בכלא צבאי לבין אסירים המרצים את עונשם בכלא של שירות בתי הסוהר (לרבות כאלו שנשפטו בבתי הדין הצבאיים ומרצים את עונשם בכלא שב"ס), אשר רשאים להגיש לבית המשפט המחוזי עתירה בכל עניין הנוגע למאסרם או מעצרם. הצעת חוק פרטית, המבקשת להשוות בין אוכלוסיות האסירים, הונחה בינתיים, בשנת 2023, על שולחן הכנסת. בית המשפט העליון, בפסק דינו הנ"ל, קבע כי "אכן **בשלה השעה לפעול לגיבושו של הסדר דומה לזה הקיים ביחס לעתירות אסירים בפקודת בתי הסוהר גם לגבי כלואים בבתי כלא צבאיים**" (ראו בעניין זה גם החלטות של בית הדין הצבאי לערעורים לאורך השנים: עלב"ש/8/21 **טור' חמזה נ' התובע הצבאי הראשי** (2021); ב"ש 78/17 **רס"ן מ' ח' נ' התובע הצבאי הראשי** (2017); ב"ש/33/01 **טור' דמתי נ' התובע הצבאי הראשי** (2001)).
2. בהתאם, מפאת חשיבותו של הנושא, במקביל לניסיונות לקדם שינוי של החקיקה בנושא, ונוכח האפשרות שהליכי החקיקה יימשכו זמן רב, הגיעו בתי הדין הצבאיים, הפרקליטות הצבאית וחיל המשטרה הצבאית לכלל הסכמה, כי נכון יהיה לקדם **כבר כעת**, הלכה למעשה, מנגנון הסכמי של עתירות אסירים, המוחזקים בבסיס הכליאה הצבאי (הכולל, בדומה לדין הכללי, גם אפשרות, ברשות, לערעור על החלטות בתי הדין המחוזיים בעתירות אל בית הדין הצבאי לערעורים). אלא, שעבודת המטה מתעכבת וטרם הושלמה.
3. לנוכח האמור, בשלב זה, לא ניתן לדון בבקשה לגופה.
4. רמ"ט אכ"א מתבקש להידרש בהקדם לעניינה של המבקשת.
5. מפאת חשיבותה של הסוגייה ודחיפות הסדרתה יועבר העתק מהחלטה זו **לעיון ראש אכ"א והפרקליטה הצבאית הראשית**.

ניתנה היום, ג' בניסן התשפ"ה, 1 באפריל 2025, בלשכה ותועבר לצדדים על ידי מזכירות בית הדין.

**\_\_\_\_\_\_\_\_\_\_\_\_\_\_\_\_\_**

**אלופה אורלי מרקמן
נשיאת בית הדין הצבאי
ל ע ר ע ו ר י ם**

**חתימת המגיה: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ העתק נאמן למקור**

 **רס"ן נועם בזיזה**

**תאריך: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ קצינת בית הדין**